
	Informatīvais ziņojums
Informatīvais ziņojums “Par Sabiedrības integrācijas fonda darbības uzlabojumu priekšlikumiem”
	Iebildums
Nodibinājums “Bērnu slimnīcas fonds” ir iepazinies ar informatīvo ziņojumu “Par Sabiedrības integrācijas fonda darbības uzlabojumu priekšlikumiem” un iebilst pret Ministru kabineta sēdes protokollēmuma projekta 4. punktā paredzēto Sabiedrības integrācijas fonda administrēto programmu sadalīšanu starp dažādiem resoriem.
Programmu sadalīšana starp vairākiem resoriem varētu radīt atšķirīgas finansējuma piešķiršanas, administrēšanas un uzraudzības prasības, palielinot administratīvo slogu finansējuma saņēmējiem un apgrūtinot pārskatāmu informācijas pieejamību par finansējuma iespējām. Tāpat šāda sadrumstalotība rada risku zaudēt SIF uzkrāto institucionālo kompetenci projektu konkursu administrēšanā un uzraudzībā.
            Veiktajā SIF darbības izvērtējumā nav identificēti tādi būtiski trūkumi finansējuma administrēšanā, kuru novēršanai būtu nepieciešama programmu administrēšanas decentralizācija. Gluži pretēji, kā viena no SIF priekšrocībām ir norādīta uzkrātā kompetence projektu konkursu administrēšanā, projektu uzraudzībā un vienotas finansējuma administrēšanas sistēmas nodrošināšanā.
            Starpinstitucionālā darba grupa kā optimālāko risinājumu ir atzinusi scenāriju, kas paredz SIF veidot kā pārresorisku un centralizētu finanšu atbalsta sniegšanas mehānismu NVO un medijiem. Vienlaikus darba grupa ir norādījusi uz nepieciešamību pilnveidot SIF pārvaldību, precizēt tā mandātu un novērst auditā identificētās nepilnības.
            Bērnu slimnīcas fonds atbalsta SIF darbības pilnveidošanu un nepieciešamos pārvaldības uzlabojumus, taču uzskatām, ka tie īstenojami, saglabājot vienotu un profesionālu finansējuma administrēšanas sistēmu, nevis sadalot līdz šim SIF administrētās programmas starp dažādām ministrijām.
 
Piedāvātā redakcija
Bērnu slimnīcas fonds aicina svītrot Ministru kabineta sēdes protokollēmuma projekta 4. punktu un precizēt projekta 2. punktu, nosakot, ka turpmākā SIF attīstība balstāma modelī, kas saglabā un stiprina SIF kā vienotu, neatkarīgu un pārresorisku publiskā finansējuma administrēšanas mehānismu, vienlaikus īstenojot auditā un darba grupas izvērtējumā identificētos nepieciešamos pārvaldības uzlabojumus.

